पाएं अपने शहर की ताज़ा ख़बरें और फ्री ई-पेपरडाउनलोड करें
छत्तीसगढ़ में कोरोना संक्रमण से गंभीर हुए हालात धीरे-धीरे सुधरते दिख रहे हैं। रविवार को प्रदेश में 42 हजार 32 टेस्ट हुए और 11 हजार 825 नए संक्रमित सामने आए। इस आंकड़े के साथ ही प्रदेश रोजाना नए संक्रमित मरीजों की सर्वाधिक संख्या वाले शीर्ष 10 राज्यों की सूची से बाहर निकल आया है। राज्यों के क्रम में अभी छत्तीसगढ़ 14वें स्थान पर है। महाराष्ट्र, कर्नाटक, केरल, उत्तर प्रदेश, आंध्र प्रदेश, तमिलनाडु, दिल्ली, राजस्थान, पश्चिम बंगाल और बिहार शीर्ष 10 राज्यों में शामिल हैं।
हरियाणा, गुजरात और मध्य प्रदेश में भी रविवार को संक्रमित पाए गए मरीजों की संख्या छत्तीसगढ़ से अधिक हो गई है। हालांकि मरीजों की संख्या में सुधार के संकेत के बाद भी छत्तीसगढ़ में कोरोना से हो रही मौतें चिंताजनक बनी हुई हैं। राज्य में रविवार को 199 मौतें दर्ज हुईं। यह आंकड़े केवल महाराष्ट्र, दिल्ली, उत्तर प्रदेश और कर्नाटक से ही कम हैं। मरीजों के मौत की बड़ी वजह सांस लेने में दिक्कत बताई जा रही है।
ठीक होने वालों की तादाद बढ़ी
छत्तीसगढ़ में कोरोना को मात देने वालों की तादाद बढ़ी है। रविवार को नए संक्रमित मिले 11 हजार 825 के मुकाबले ठीक होने वालों की संख्या 12 हजार 358 रही। 25 अप्रैल से 1 मई तक सप्ताह में 93 हजार 476 लोगों ने कोरोना को हराया है। इस बीच 92 हजार 240 लोग कोरोना की चपेट में भी आए हैं।
प्रदेश में कोरोना संक्रमण की शुरुआत के बाद से अब तक पॉजिटिव पाए गए 7 लाख 44 हजार 602 लोगों में से 6 लाख 14 हजार 693 मरीज स्वस्थ हो चुके हैं। इनमें से 4 लाख 88 हजार 988 होम आइसोलेशन में और 1 लाख 25 हजार 705 मरीज विभिन्न अस्पतालों और कोविड केयर सेंटर्स में इलाज के बाद ठीक हुए हैं। वर्तमान में राज्य में रिकवरी रेट 82 प्रतिशत है।
हॉटस्पाॅट में घटने लगा संक्रमण
राज्य में कोरोना के हॉटस्पाॅट बन चुके शहरों में भी संक्रमण घटता हुआ दिख रहा है। सबसे संक्रमित जिलों में शुमार रायपुर में रविवार को 1011 नए मरीज मिले। अप्रैल की शुरुआत में रायपुर की संक्रमण दर 50% से अधिक थी। अब यह 29% तक घट गई है। राजनांदगांव में 24%, दुर्ग में 15%, जशपुर में 11% और बलौदा बाजार में 7% की गिरावट दिखी है। यह गिरावट 24 से 30 अप्रैल के बीच हुई है।
23,710 लोगों को ही लग पाया टीका
राज्य में रविवार को 23 हजार 710 लोगों को ही कोरोना का टीका लग पाया। यह टीकाकरण राज्य के 1876 केंद्रों पर हुआ। इसे मिलाकर छत्तीसगढ़ में अभी तक 56 लाख 47 हजार 293 लोगों को कोरोना से बचाव का टीका लगाया जा चुका है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn